A **Enxebre Orde da Vieira** é un grupo asociado ao Centro Gallego de Madrid fundado en 1967 coa finalidade de reunir os galegos que vivían en Madrid para defender e apoiar todo o relacionado con Galicia. Non poñen limitacións ideolóxicas, mais o grupo en si podería considerarse elitista; o amor a Galicia é a razón de existencia da Orde, máis non é o único tema tratado polos representantes da mesma. Normalmente xúntanse unha vez ao ano nunha comida na época do Entroido.

Inicios e evolución
-------------------

A Enxebre Orde da Vieira nace como unha representación da galeguidade levada a cabo por uns universitarios residentes en Madrid, cando no verán de 1967 participaron nun encontro na praia de Panxón, en Vigo. O grupo de galegos que organizou a reunión residían tamén en Madrid, e eran coñecidos como os "Borobó" e os "Madrigallegos".

O obxectivo principal da Orde nas súas orixes era xuntar os galegos afincados en Madrid e apoiar todo o relacionado con Galicia. Pretendíase abrir un grupo de encontro sen limitacións ideolóxicas para potenciar o orgullo de seren galegos, orgullo que se vira afectado noutros tempos, así como defender e solidarizarse coa terra galega; debido a esta finalidade rexeitan os cargos e é un Consello quen dirixe o grupo. Con todo isto, os seus membros pertencen á elite galega en Madrid ou a partidos políticos, principalmente de dereitas.

O nome da Enxebre Orde da Vieira fai referencia á simboloxía tradicional da cultura galega. O termo enxebre fai referencia á parte máis arraigada da cultura tradicional co propósito de conducila cara a modernidade a través dos camiños da cultura. A vieira relaciónase cos camiños xacobeos que conectan Galicia con Europa, así como coa emigración, coa Galicia mariñeira, artesá e gastronómica.

A Orde ten organizado exposicións de diferentes pintores galegos en Madrid e presentacións literarias. Porén, o acto anual máis destacado é o Capítulo Xeral Ordinario, que se celebra no Entroido, por ser esta unha das festas máis típicas da cultura tradicional galega. Dito acto pode ser considerado o máis representativo da galeguidade na diáspora. Nel cítanse tanto os galegos máis importantes de Madrid como doutras Comunidades Autónomas, da propia Galicia, e mesmo de diferentes países europeos e americanos. Alén deste encontro, a Orde ten organizado Capítulos Extraordinarios en Santiago de Compostela cada ano santo; tamén se celebraron en cidades como Río de Janeiro, México DF, Lisboa, Nova York, Bos Aires, Roma e Galway (Irlanda).

O 6 de abril de 1989, 21 anos despois da creación da Enxebre Orde da Vieira, fundouse Asociación Cultural da Vieira, co obxectivo de difundir a cultura e a lingua galega tanto para os galegos como para o resto de españois interesados. Esta Asociación foi elixida como centro colaborador da Xunta no ano 2000.

Actividade
----------

Mencionase neste apartado unha listaxe das actividades realizadas pola Enxebre Orde da Vieira e a Asociación Cultural da Vieira.

* Teñen máis de 30 libros editados, que son distribuídos gratuitamente e chegan a todos os centros galegos do mundo.
* Convocan concursos literarios e gráficos como a Vieira do Humor, dedicados cada ano a un autor galego. Dunha destas convocatorias editouse o libro *Galicia y la Cultura del Humor*.
* Outorgan unha serie de trofeos anuais: os Madrigallegos de Oro, os trofeos á Galeguidade no mundo e a Vieira de Honor á Calidade Artística.
* A través da Promoción de Galicia en Madrid (PROGRAMA), colaboran na promoción de pintores, escultores, cine e outros referentes culturais de procedencia galega en Madrid; así como de produtos típicos galegos.

Segundo os propios membros da Orde, a actividade lograda defínese da seguinte maneira:

> *A Orde conseguiu todo e non conseguiu nada. Non buscamos honores, nin poder, nin diñeiro... e nada temos. Pola contra, buscamos mellorar a imaxe de Galicia no mundo e entre os seus propios cidadáns, queríamos impedir que caera no esquecemento entre os que tiveron que abandonala, aumentar a súa autoestima e a admiración dos demais cara ela, cara a súa cultura, a súa terra e as súas xentes. Tampouco aquí o conseguimos todo, mais estamos satisfeitos; e, en todo caso, aínda temos forzas para seguir loitando. EL CONSELLO DE LA ORDEN Madrid, Marzo de 2015*
> 
> 

Segundo os membros, o resultado dos 48 anos de actividade foi prestar atención a un colectivo galego que non adoita integrarse nos propios centros galegos; loitaron pola recuperación da galeguidade activa; a relación entre galegos do exterior e do interior de Galicia; potenciaron o orgullo de seren galegos; a adopción de persoas que senten predilección por Galicia, así como a expansión da galeguidade e do espírito xacobeo por diferentes países.

Representantes da Orde
----------------------

O ingreso dos novos membros é acordado polo Consello da Orde e supón un recoñecemento de méritos como galegos, mais tamén o compromiso de facer máis por Galicia. Cada membro debe pagar integramente os seus gastos.

A Orde conta con membros tanto en España, como en América, Asia e outros países de Europa. Cabe destacar que entre os seus membros atópanse altos cargos como ex-ministros, ministros, o xefe do Estado maior da defensa, o secretario de migración da Xunta, xuristas e demais personalidades da elite que mostran a posición política e ideolóxica do grupo.

### Recital de recibimento

Ante o pleno do Consello, acto público e solemne, ten lugar o seguinte procedemento :

* Lectura pública do historial curricular do candidato/a, destacando os feitos que demostran o seu amor por Galicia.
* Imposición da capa de peregrinos a Santiago.
* Imposición da Concha da Vieira, enfiada nun cordón vermello.
* Entrega da insignia de solapa.
* Entrega do diploma de membro da Orde co lema: *Por canto fixo, fai e aínda máis fará polo erguemento da terra, para que viva entre nós, con lembranza e amizade*.

Publicacións
------------

Esta asociación conta cunha serie de publicacións, todas elas co tema central de Galicia:

* *Mensajeros de Galicia*
* *Galegos por Galicia*
* *Testimonios Gallegos en Madrid*
* *Sempre en Galicia, Nai e Señora*

Notas
-----

1. 1 2  "Páxina da Orde". Arquivado dende o orixinal o 05 de abril de 2016. Consultado o 28 de marzo de 2016.

Véxase tamén
------------

### Bibliografía

* Sixirei Paredes, Carlos (2001). *Asociacionismo Galego no exterior 2 vols*. Santiago de Compostela, Xunta de Galica.